TLAČOVÁ SPRÁVA

**V Humennom si už tradične uctia pamätný deň obetí holokaustu a rasového násilia**

pietnym a spomienkovým podujatím

**NEZABUDNUTÍ SUSEDIA**

**a**

**Pamätné miesta židovskej histórie v Humennom**

**9.9.2024 od 10:00 na nádvorí humenského kaštieľa**

9. september je na celom Slovensku pamätným dňom holokaustu a rasového násilia. Dňa 9.9. 2024 sa zapojí viac ako sto slovenských miest a obcí, konkrétne ich aktívni občania, predstavitelia samospráv, miestne autority, občianske združenia, záujmové a náboženské spolky, kultúrne centrá, cirkvi aj školy, do organizácie podujatia Nezabudnutí susedia. Tento deň je Slovenskou republikou vyhlásený za Deň obetí holokaustu a rasového násilia. Je zaradený medzi pamätné dni Slovenskej republiky.

 V roku 2024 uplynie 83 rokov odvtedy, ako vláda vojnovej Slovenskej republiky 9. septembra 1941 vydala Nariadenie o právnom postavení Židov, smutne známom ako Židovský kódex.

Išlo o súhrnné spracovanie právnych predpisov, ktoré bolo založené na rasovom vymedzení príslušnosti k židovstvu. Toto nariadenie s právnou silou zákona o spoločenskej a hospodárskej degradácii židovského obyvateľstva zásadne obmedzovalo občianske, náboženské a základné ľudské práva slovenských Židov. Vyše 80 000 občanov Slovenskej republiky bolo postavených na hranu zákona a spoločnosti. Židovský kódex, vypracovaný podľa nacistického vzoru, patril medzi najtvrdšie protižidovské právne opatrenia v Európe a podľa vyjadrení vo vtedajšej slovenskej vládnej tlači bol ešte prísnejší ako nacistické Norimberské zákony. Šesť mesiacov po jeho vydaní, v marci 1942, sa prikročilo k deportáciám židovských občanov do vyhladzovacích táborov. V Humennom došlo k prvej deportácii 12.3.1942 a išlo o 17 mladých dievčat, medzi ktorými bola aj Edita Grosmanová, vtedy ešte Friedmanová a Helena Citrónová. Dievčatá boli odvezené do Popradu a následne deportované v prvom dievčenskom transporte do koncentračného tábora Auschwitz-Birkenau.

Vtedajšie vedenie Slovenskej republiky po tom, čo židovským spoluobčanom vzalo majetok, zaplatilo nacistom 500 ríšskych mariek výmenou za každého deportovaného človeka a za prísľub, že deportovaní sa už na Slovensko nikdy nevrátia. Slovensku malo Nemeckom povolené ponechať si všetok skonfiškovaný majetok.

Rozhodnutie Slovenskej republiky iniciovať a zaplatiť za vyhostenie svojich vlastných občanov bolo bezprecedentné v rámci všetkých vtedajších satelitných štátov nacistického Nemecka. Počet slovenských Židov, ktorí boli zavraždení počas holokaustu, predstavuje viac ako 80 percent predvojnového židovského obyvateľstva Slovenska.

Podujatie s celoslovenskou pôsobnosťou Nezabudnutí susedia, ktoré vzniklo z iniciatívy Jozefa Klementa zo Zvolena, vstupuje tohto roku už do svojho štvrtého ročníka a nadväzuje na viac ako dvadsaťpäťročnú tradíciu organizovania spomienkových tryzien na židovskom cintoríne vo Zvolene.

Jednotná dramaturgia podujatia spočíva v dvoch myšlienkových líniách - v pripomenutí tragédie mnohých ľudských stratených životov, a zároveň v nádeji, ktorú prináša moment odvahy a ľudského súcitu od záchrancov židovských spoluobčanov. Ich mená a príbehy.

Zámerom iniciátorov podujatia je, aby sa obe tieto skupiny stali nezabudnutými.

Nezabudnutými susedmi.

Ako vo všetkých miestach konania podujatia Nezabudnutí susedia na Slovensku, tak aj v Humennom, po úvodnom zvuku sirény a hlase zvonov presne o 10:00 sa účastníkom prihovoria z audiozáznamov významné osobnosti - historik a zároveň pamätník doby Ivan Kamenec, riaditeľ Múzea holokaustu v Seredi Martin Korčok a rabín Michail Borisovič Kapustin. Nasledovať budú príhovory prítomných vážených osobností mesta a taktiež významných čestných hostí z blízka i z ďaleka. Spoločnou nosnou časťou celoslovenského podujatia Nezabudnutí susedia je čítanie mien obetí holokaustu a čítanie mien záchrancov židovských obyvateľov. Touto úlohou je každý rok poctených 14 vybraných účastníkov podujatia.

V Humennom bude tento rok podujatie Nezabudnutí susedia obohatené o následnú pochôdzku mestom s názvom Pamätné miesta židovskej histórie v Humennom. Pri nej sa účastníci zastavia naštyroch takýchto miestach v centre mesta, kde bude súčasťou príhovor a výklad k danému miestu. Ide o pamätnú tabuľu Ladislava Grosmana pri Mestskom kultúrnom stredisku, ďalej o miesto, kde stál kedysi Obchod na korze, v tesnom susedstve s domom humenskej rodáčky Blanky Bergerovej a o pár krokov ďalej rodný dom Ladislava Grosmana. Na záverečnom mieste - mieste bývalých synagóg pri budove MsÚ bude slávnostne odhalená tabuľa, ktorá bude Humenčanom i návštevníkom mesta približovať vzhľad a históriu týchto bývalých synagóg.

V kultúrnom programe počas podujatia vystúpi dievčenský spevácky zbor Young Voices pri SZUŠ Múza pod vedením dirigentky Zuzany Dirbákovej. Čítanie literárnej ukážky z knihy Obchod na korze si účastníci vypočujú v podaní člena HOD - Humenského ochotníckeho divadla Radoslava Bálinta. Celým pietnym podujatím bude sprevádzať moderátorka Eva Jacevičová.

Podujatie sa uskutoční pod záštitou primátora mesta Humenné Miloša Merička.

Podujatie v Humennom vzniká v spolupráci viacerých spoluorganizátorov a partnerov: Židovská náboženská obec Prešov, NERV Platforma, Kultúrna iniciatíva Humenné, Príď a Poznaj - neformálne zoskupenie humenských občanov. Partnermi sú Mesto Humenné, Vihorlatské múzeum v Humennom, Mestské kultúrne stredisko Humenné, Súkromná základná umelecká škola Múza, HOD - Humenské ochotnícke divadlo, Mgr. Alexandra Harvanová - Kníhkupectvo Na korze.

Na podujatí organizačne spolupracujú aj pedagógovia a študenti Gymnázia arm. gen. L. Svobodu, ktorí výrazne pomôžu svojou dobrovoľníckou prácou.

Kontakt PR:

Mgr. Martina Garassyová

Kultúrna iniciatíva Humenné, o.z.

martina.garassyova@gmail.com

+420 730 870 087

**DEŇ TRADIČNÝCH REMESIEL**

**12. 9. 2024**

Vihorlatské múzeum v Humennom v rámci dlhodobého múzejného projektu objektového učenia v múzeu Ku koreňom, tradíciám, hodnotám... pripravilo pre školské kolektívy v areáli Expozície ľudovej architektúry a bývania (skanzene) Vihorlatského múzea v Humennom celodenné zážitkové vzdelávacie podujatie pod názvom Deň tradičných remesiel.

Program s remeselnými ukážkami v skanzene sa uskutoční dňa 12. septembra 2024 v trvaní od 8. do 12. hodiny.

Podujatie svojim zameraním uchovávať a prezentovať tradičné hodnoty hmotnej a nehmotnej kultúry regiónu so zameraním na uchovávanie tradičných remeselných postupov, spoznávanie tradičných výrobných materiálov a osobnú skúsenosť žiakov a študentov s tradičnou remeselnou výrobou, prebieha v rámci celoslovenských podujatí Týždňa múzeí v prírode, ktorý organizuje Únia múzeí v prírode v spolupráci so Zväzom múzeí na Slovensku.

Podujatie je zamerané na prezentáciu tradičných remeselných postupov našich predkov, ktoré aj v súčasnej novodobej podobe nachádzajú svoje atraktívne uplatnenie. Tvorivé dielne s prezentáciou šiestich remesiel hornozemplínskeho regiónu je určené školským kolektívom predškolských zariadení, základných a stredných škôl. Projekt z verejných zdrojov podporil Fond na podporu umenia.

V aktuálnom ročníku majú žiaci možnosť prakticky sa zoznámiť s remeslom kováčstva a podkúvania koní majstra Štefana Barančíka, vyskúšať si výrobu na hrnčiarskom kruhu majstra Jaroslava Lechana, tkáčske remeslo predstaví Ľubica Talarovičová, tradíciu využitia remenárstva a postupy spracovania kože a výrobkov z nich ponúka majster Ján Ihnát, opracovávanie dreva ako tradičného výrobného materiálu ponúkajú ukážky korytárstva majstra Milana Karľu. V ponuke pripravených remeselných dielní sú aj ukážky a možnosť vyskúšať si postupy a vlastné zručnosti v oblasti umeleckého rezbárstva pod dohľadom majstra Matúša Krajníka.

Súčasťou sprievodného programu podujatia je kultúrny program, rekreačná jazda na koni v areáli múzejnej expozície (skanzenu) a  súťažná časť pre účastníkov s výhrou, ktorá predstavuje pre celú školskú triedu mimoriadnu prehliadku múzea.

**Podmienky účasti:**

Nahlásenie účasti do 10. 9. 2024.

Kontakt: 057 775 2240, jozef.fundak@muzeumhumenne.sk

Vstupné: podľa cenníka: [www.muzeumhumenne.sk](http://www.muzeumhumenne.sk) Vstupné.

Zmena programu vyhradená.

Mgr. Jana Fedičová

Vihorlatské múzeum v Humennom

**PREBÚDZANIE UMELECKÉHO SLOVA**

**20. 9. 2024**

Osvetové oddelenie Vihorlatského múzea v Humennom pozýva pedagógov, tvorcov a hodnotiteľov umeleckého slova na odborný pracovný seminár Prebúdzanie umeleckého slova venovaný problematike procesu tvorby umeleckého prednesu. Podujatie sa uskutoční dňa 20. septembra 2024 v priestoroch Vihorlatského múzea v Humennom v čase od 9. do 15. hodiny.

**Termín nahlásenia účasti na podujatí je najneskôr do 18. 9. 2024 na telefónnom čísle 057/7752240 alebo na e-mailovej adrese** **maria.dzatkova@muzeumhumenne.sk**

Lektorkou interaktívneho vzdelávacieho podujatia k prehlbovaniu doterajších znalostí a praktických skúseností jednotlivých fáz vzniku umeleckého prednesu a možností využitia prostriedkov tvorby umeleckého prednesu bude Mgr. Art. Renata Jurčová.

Cieľom múzejného workshopu je v praktických krokoch interaktívnymi formami vzájomnej spolupráce účastníkov naďalej rozvíjať získané empirické skúsenosti v celej šírke umeleckého prednesu – od výberu textu, samotnej interpretácie a jeho celkovej realizácie. Vzájomným stretnutím sa tak umocňuje možnosť získavania overených informácií, ako a kde hľadať vhodný text k prednesu podľa vekových kategórií, spôsob využitia slovných prostriedkov, ako i vhodnosť mimoslovných prostriedkov prednesu. Súčasťou seminára budú aj názorné ukážky z jednotlivých prednesov úspešných na celoštátnej súťaži Hviezdoslavov Kubín.

Workshop je súčasťou dlhodobého múzejného vzdelávacieho cyklu Umelecký prednes a divadlo v kaštieli v rámci projektu Tvorivé a vzdelávacie podujatia 5. Projekt z verejných zdrojov podporil Fond na podporu umenia.

Mgr. Jana Fedičová

Vihorlatské múzeum v Humennom

**VÝSTAVA DIARY. MERANIE VNÚTORNÝCH ZÁCHVEVOV**

**30. 8. – 30. 9. 2024**

Vihorlatské múzeum v Humennom v spolupráci s organizátorom pointA, o.z a partnermi pozývajú záujemcov o výtvarné umenie na autorskú výstavu Jany Illkovej pod názvom Diary. Meranie vnútorných záchvevov. Výstava prebieha v rámci 4. ročníka mikroFESTIVALu súčasnej slovenskej fotografie FOTOpotulky 2024. Vernisáž výstavy spojenej s komentovanou prehliadkou sa uskutoční 30. augusta 2024 so začiatkom o 17. hodine vo Vihorlatskom múzeu v Humennom. Kurátorom výstavy je Eduard Kudláč.

 Výstava prezentuje výnimočnosť strednoformátovej analógovej monochromatickej fotografie. Podľa autorky projektu Vladimíry Savkaničovej – „...fotografie Jany Ilkovej v sebe komplementárne spájajú precíznu až konceptuálnu prácu s obrazovým materiálom a takmer reportážny (manický) koncept práce s časom (udalosti) vo svojej jedinečnosti a neopakovateľnosti. Dokumentárna séria pôvodne zameraná na každodenný záznam prítomného sa v čase a kvantite transformovala na komplexnejší zápis, expozíciu autentickosti pobytu. Komponované vrstvy informácií komunikujú navzájom a napriek výslednému formálne jednoduchému gestu sme nútení konfrontovať sa s archetypálnymi modelmi otázok o najbytostnejších zákonitostiach existencie (vrátane strachu)“.

Jana Ilková – výtvarníčka pracujúca prevažne s médiom analógového čiernobieleho fotografického obrazu. Svoju tvorbu prezentovala na mnohých samostatných a kolektívnych výstavách na Slovensku a v zahraničí. V súčasnosti pôsobí ako pedagogička na VŠVU v Bratislave. Eduard Kudláč – režisér, fotograf, kurátor fotografie. Vyštudoval divadelnú réžiu na Vysokej škole múzických umení v Bratislave. Ako fotograf a kurátor sa prezentoval na viac ako štyridsiatich kolektívnych či samostatných výstavách na Slovensku a v zahraničí.

Spoluorganizátormi festivalu, ktorý prebieha do 31. októbra tohto roka sú Vihorlatské múzeum v Humennom, Mestské kultúrne stredisko Humenné, Vihorlatská knižnica v Humennom a History art & music club. Festival z verejných zdrojov podporil Fond na podporu umenia ako hlavný partner. S finančnou podporou mesta Humenné. Koordinátorkou a autorkou projektu je Vladimíra Savkaničová. Výstava vo Vihorlatskom múzeu potrvá do 30. septembra 2024.

Mgr. Jana Fedičová

Vihorlatské múzeum v Humennom

**NOC NETOPIEROV 2024**

**6. 9. 2024**

Vihorlatské múzeum v Humennom v spolupráci so Správou Chránenej krajinnej oblasti Vihorlat a Spoločnosťou pre ochranu netopierov na Slovensku pozývajú na večerné podujatie venované zábavnému spoznávaniu a získavaniu návykov k ochrane netopierov na mestských sídliskách. Podujatie pod názvom Noc netopierov 2024 sa pre záujemcov o environmentálne témy, jednotlivcov a rodiny s deťmi, uskutoční 6. septembra 2024 so začiatkom o 17.30 hod. Na podujatie je potrebné sa prihlásiť vopred. Kontakt: 057 775 2240 (RNDr. Z. Andrejčáková).

Úvodná časť zábavno-vzdelávacieho podujatia sa koná v priestoroch Vihorlatského múzea v Humennom za účasti odborného zoológa Chránenej krajinnej oblasti Vihorlat Ing. Martina Daniláka. Pre najmenších návštevníkov pripravilo Prírodovedné oddelenie Vihorlatského múzea tvorivé aktivity tematicky zamerané na zaujímavosti zo života netopierov a prírodných zákonitostí. Návštevníci sa dozvedia, kde všade netopiere žijú, čím sú významné pre udržanie stability ekosystému a ako ich môžeme vo svojom okolí chrániť. Pokračovaním večera s príbehmi netopierov v našej blízkosti bude odborný detektoring a v závere odchyt netopierov pri rieke Laborec v Humennom v lokalite za Vihorlatskou knižnicou.

Napriek tomu, že netopierie kolónie sú komunikatívne a sú neoddeliteľnou súčasťou mestských sídlisk vo vežiach výškových budov, pod rímsami lodžií, v dutinách stromov a podobne, ľudské zmysly ich málokedy spozorujú. Ultrazvukový detektor je prístroj využívaný zoológmi k zachytávaniu a rozlišovaniu netopierej komunikácie. V rámci podujatia majú návštevníci možnosť po softvérovo spracovateľnej vysokofrekvenčnej nahrávke vypočuť si hlasy netopierov v počuteľnej frekvencii. Súčasťou tejto metódy zaznamenávania, pre ľudský sluch nerozoznateľného zvuku netopierov, je aj vizuálny spektrogramový záznam jednotlivých hlasových odlišností. Podľa nich zoológovia vedia rozlíšiť jednotlivé druhy netopierov. V záverečnej časti podujatia sa jeho účastníci zapoja do nočného odchytu netopierov do siete, v čase nočného hromadného napájania netopierov v pokojných vodách Laborca.

Cieľom podujatia je upriamiť pozornosť verejnosti na legislatívne chránený živočíšny druh, ktorého úloha v ekosystéme je nenahraditeľná a ktorého stavy sa rapídne v ľudských aglomeráciách znižujú.

(Vstupné na podujatie: 2,00 eura pre dospelých, 1,00 eura pre deti, dôchodcov a ZŤP. Vstupné pre rodiny od 2+2 – 2+4: 4,00 eura.)

Mgr. Jana Fedičová

Vihorlatské múzeum v Humennom

**EKO DNI 2024**

Vihorlatské múzeum v Humennom pozýva žiakov II. stupňa základných škôl na environmentálne podujatie pri príležitosti Svetového dňa životného prostredia v dňoch **11., 12. a 13. júna - EKO DNI 2024**.

Pre školskú mládež je pripravený bohatý program s environmentálnou tematikou. Odbornými garantmi podujatia a prednášajúcimi budú pracovníci Štátnej ochrany prírody SR (CHKO Východné Karpaty, CHKO Vihorlat, NP Poloniny) ktorí si pre účastníkov EKO DNÍ pripravili zaujímavé rozprávanie plné nových informácií a postrehov z praxe ochranárov. Pri praktických aktivitách si žiaci budú môcť overiť svoje vedomosti z prírodovedy, či biológie a dostanú aj priestor na zamyslenie sa a vyjadrenie vlastného názoru na problémy životného prostredia a ich riešenia. Súčasťou programu je autorská výstava fotografií s názvom Deforestrácia, ktorej autorom je humenský fotograf Peter Polanský. Pre účastníkov podujatia je pripravená komentovaná tematická prehliadka prírodovednej expozície Vihorlatského múzea a prehliadka panelovej výstavy Dvojníci – menovci z prírody (Slovenské múzeum ochrany prírody a jaskyniarstva Liptovský Mikuláš).

RNDr. Zuzana Andrejčáková

Vihorlatské múzeum v Humennom